b'\n_START_ARTICLE_\nPontisk-kaspiske slette\n_START_PARAGRAPH_\nDen pontisk-kaspiske steppe er navnet p\xc3\xa5 et vidtstrakt steppelandskab, der d\xc3\xa6kker hovedparten af omr\xc3\xa5det nord for Sortehavet s\xc3\xa5 langt mod \xc3\xb8st som til det Kaspiske hav, det indbefatter de centrale regioner af Ukraine, det sydvestlige Rusland, det vestlige Kasakhstan, samt dele af Moldova. Den gr\xc3\xa6nser mod den Kasakhstanske steppe i \xc3\xb8st, og er en del af den st\xc3\xb8rre Eurasiske steppe._NEWLINE_Omr\xc3\xa5det svarer til de antikke regioner Scythia og Sarmatia nord for Sortehavet, der af romerne blev kaldt Pontus Euxinus; herfra stammer betegnelsen Pontisk. Igennem flere \xc3\xa5rtusinder har steppen v\xc3\xa6ret beboet af forskellige nomadefolk, hvoraf flere gennemf\xc3\xb8rte store erobringstogter mod vest og syd, og som derfor har haft stor betydning for Europas og Mellem\xc3\xb8stens historie._NEWLINE_Betegnelsen Ponto-Kaspiske region bruges indenfor biogeografien til at klassificere \xc3\xb8kosystemerne p\xc3\xa5 steppen, i Sortehavet, Kaspiske hav og Azovhavet. Genetiske studier har vist, at det sandsynligvis var i dette omr\xc3\xa5de, at den f\xc3\xb8rste t\xc3\xa6mning af hesten fandt sted.\n_START_SECTION_\nGeografi og \xc3\xb8kologi\n_START_PARAGRAPH_\nDen Pontisk-Kaspiske steppe d\xc3\xa6kker et areal p\xc3\xa5 994\xc2\xa0000 km\xc2\xb2 og str\xc3\xa6kker sig fra Rum\xc3\xa6nien i \xc3\xb8st over de sydlige omr\xc3\xa5der af Moldova, Ukraine, Rusland til de nordvestlige dele af Kasakhstan og Uralbjergene. Steppen gr\xc3\xa6nser op til den \xc3\x98steurop\xc3\xa6iske skovsteppe, som er en overgangszone mellem gr\xc3\xa6ssletterne i syd og de tempererede l\xc3\xb8vskove i nord. Mod syd gr\xc3\xa6nser steppen op til Sortehavet, Krimhalv\xc3\xb8en og Kaukasus, der er d\xc3\xa6kket af subtropiske skove. Mod \xc3\xb8st gr\xc3\xa6nser steppen op til det Kaspiske hav i Dagestan og den t\xc3\xb8rre Kaspiske s\xc3\xa6nkning mellem steppen og det Kaspiske hav. Mod syd\xc3\xb8st gr\xc3\xa6nser steppen op til den Kasakhstanske steppe._NEWLINE_De ponto-kaspiske s\xc3\xb8er er rester efter den forhistoriske Turgais\xc3\xb8, som var en del af den tidligere Pannoniske s\xc3\xb8, som strakte sig syd og \xc3\xb8st for Uralbjergene og d\xc3\xa6kkede meget af det som i dag er den Vestsibiriske slette i mesozoikum og kenozoikum.'